Bent Bøgsted (DF), 2011-01-20:
Forslaget her skulle jo, hvad skal man sige, meget gerne være en klar forbedring af forholdene på feriekontoområdet.
Det skulle være en forbedring for lønmodtagerne og en forbedring for arbejdsgiverne.
Der har været problemer med, at feriepengene ikke er blevet indbetalt til Feriekonto, og der har været problemer med arbejdsgiverne.
Det er det her med at holde ferie i fritstillingsperioden, der har været ret så problematisk for arbejdsgiverne at styre, og med de forenklinger, der er i lovforslaget, skulle der alt andet lige være positive tiltag over for både lønmodtagere og arbejdsgivere vedrørende afholdelse af ferie og indbetaling til Feriekonto.
Der bliver bedre muligheder for at kontrollere, om arbejdsgiverne nu har indbetalt feriepengene til Feriekonto.
Det skulle også gerne give bedre mulighed for at kontrollere, om lønmodtagerne nu også får de penge, som de har optjent.
Og i den forbindelse er der alligevel et punkt, som vi i Dansk Folkeparti er faldet over, nemlig et punkt, hvor man afskaffer en regel om, at lønmodtageren kan få udbetalt op til 3.000 kr. i feriepenge ved bare at udfylde en blanket og sende den ind.
Der siger man, at det ikke er nødvendigt, for der er noget andet, der kommer i stedet for.
Her ønsker Dansk Folkeparti, at den grænse skal sættes op til 3.000 kr., og det skal vi have en snak med ministeren om.
For vores holdning er, at der skal så mange penge som overhovedet muligt ud til dem, der har optjent dem.
De skal egentlig ikke stå på Feriekonto, de skal ud til lønmodtagerne, der har tjent pengene.
Derfor var det rimeligt at have en mindstegrænse på 3.000 kr., hvor pengene automatisk blev sendt ud til lønmodtagerne.
Vi ved godt i Dansk Folkeparti, at regeringen har sagt, at der er problemer, at der er EU-regler, der spænder ben for, at vi kan gøre, som vi gerne vil, men jeg er sikker på, at vi godt kan finde en fornuftig løsning på det her.
Jeg kan også godt se, at der kan være andre småjusteringer i lovforslaget, som der kan være behov for at vi ser på under udvalgsarbejdet, for vi skulle gerne, når vi er færdige, have en lov, som kan holde i lang tid, hvad Feriekonto og feriepenge og indbetaling af feriepenge angår.
Det skulle ikke ret gerne være sådan, at vi skal til at ændre den igen om et års tid, fordi der alligevel er noget, vi har overset.
Så i Dansk Folkeparti ser vi frem til udvalgsarbejdet, og vi håber, at ministeren vil være positivt indstillet over for at se på, at vi kan hæve grænsen fra 1.500 kr. til de 3.000 kr.
Jeg er lidt uforstående over for, at man fjerner en blanket, der skulle forenkle det, og som vi indførte i 2004, med den begrundelse, at det kan man i forvejen – og det er både det ene og det andet.
Det er lønmodtagernes penge, og så skal de også ud til lønmodtagerne.
Men det må vi se på i udvalget, og jeg er sikker på, at ministeren nok – forhåbentlig – vil være forstående over for at hæve den grænse fra 1.500 kr. til 3.000 kr.
Det er i hvert fald et skridt i retning af, at vi i Dansk Folkeparti kan være tilfredse med forslaget her.
Så ved jeg ikke, om ministerens embedsmænd vil sige, at det kan man ikke på grund af EU-regler og ditten og datten, men det må vi så finde en løsning på.
Men som udgangspunkt støtter Dansk Folkeparti forslaget.